लकड़ी के सहारे कमर झुकाए चल रहे गांधी व जयप्रकाश नारायण की छवि को पीछे धकेलकर चंद्रशेखर ने जब कांग्रेस में रहकर उसकी वैचारिक सोच बदलने की बात कहते हुए इंदिराजी से पंगा लिया था तब देश के युवा चिंतन में झंकार आई थी. लेकिन इसके बाद क्या हुआ, कुछ भी नहीं. युवा सोच को समर्थन न मिला तो वह सोच ही बूढ़ी हो गई. यह कहने में मुझे तनिक भी संकोच नहीं कि इसके बाद सीधे केजरीवाल ही थे जिन्होंने देश की युवा सोच से थोड़ी तारतम्यता बिठाई. यह बात और है कि युवा ब्रैकेट में न होने के बावजूद यूथ ब्रिगेड के उसी वर्ग को उन्होंने टारगेट किया और अपने विमान के टेकऑफ के लिए ‘निर्भया’ नामक रनवे का बखूबी इस्तेमाल किया. अन्ना के बूढ़े कंधों पर सवार होकर आगे बढ़ने के बाद उन्हें खुद समझ में नहीं आ रहा था कि प्लेन आसमान में कैसे पहुंचाया जाए. ऐसे में, उन्हें बूस्टर मिला ‘निर्भया’ के बलिदान का और उन्होंने युवा वर्ग में आई इन्हीं हिलोरों को जमकर भुनाया. लेकिन आज उनका विमान हिचकोले लेकर जमींदोज हो चुका है. पिछले दो महीने से ‘आप’ और केजरी के लोकप्रियता ग्राफ में आई अलार्मिंग गिरावट और उसकी बदौलत युवा वर्ग में ‘इस देश का कुछ नहीं हो सकता’ की हताशा वाली भावना ने सबसे ज्यादा नुकसान किया है.